钦定古今图书集成/历象汇编/岁功典/第066卷 > 七月七日 元于石
## 钦定古今图书集成/历象汇编/岁功典/第066卷 > 七月七日 元于石

西风扫残暑，微月澹新秋。相传织女星，今夕嫁牵牛。
翩翩联鹊桥，亭亭拥龙辀。多少乞巧人，笑语穿针楼。
吾尝夜观象，细与推其由。惟有五纬星，顺逆有去留。
经星二十八，历历如缀旒。万古俨不动，各列十二州其馀众常星，烂然满四周。休咎必有证，君德修不修。
胡为牛与女，不与众星侔。乃知尘世人，配偶相绸缪。
少陵号《诗史》，万象穷冥搜。亦云年年渡，秋期何用愁。
彼哉柳河东，抱拙不自谋。傍趋事曲折，窃效儿女求。
谁与倡邪说，诞谩不复收。淫亵转相袭，寖使其辞浮。
仙槎傥可乘，我欲凌空游。再拜二星灵，一洗千古羞。
天高不可问，河汉空西流。